# Brasília

### A Wikipédiából, a szabad lexikonból.

| Világörökség | m·v·sz

Brasília
A brasíliai katedrális, Oscar Niemayer műve
Adatok
Ország | Brazília
Típus | Kulturális helyszín
Felvétel éve: | 1987

Brasília műholdfelvételen
Nemzeti Kongesszus
Köztársasági Ügyészség
Az Igazság szobra a Legfőbb Bíróság előtt, Alfredo Ceschiatti műve
Palacio dos Arcos, a külügyminisztérium épülete
Palácio do Planalto, az elnöki hivatal

Brasília (vagy Brazíliaváros) 1960 óta Brazília erre a célra tervezett és épített fővárosa, amely 1987-től az UNESCO világörökségi helyszínei közé tartozik. A Planalto Central fennsíkon helyezkedik el, 1000 méteres magasságon, 930 kilométer távolságra a régi főváros Rio de Janeiro-tól. A földrajzi koordinátái: 15°47'25" D és 47°53'52" NY.

## [szerkesztés] Éghajlata

Brasília éghajlata télen száraz, nyáron nedves. A napi maximmális hőmérséklet átlaga 28 °C, az átlagos hőmérséklet 20,5 °C. A legmelegebb hónap a szeptember, amikor a napi hőmérséklet 16 °C – 28 °C között mozog, a leghidegebb pedig július (13 °C – 25 °C). A valaha mért legkisebb hőmérséklet 0,5 °C, a legmagasabb pedig 34,1 °C volt. Az éves csapadék átlagosan 1555 milliméter. A legtöbb csapadék az októbertől áprilisig tartó esős évszakban esik (havi átlagban 121–246 mm között), a legkevesebb a májustól szeptemberig tartó száraz évszakban (8-56 mm között).

## [szerkesztés] Története

Brasília építését Juscelino Kubitschek elnök rendelte el, életbe léptetve az ország alkotmányának egy rég elfelejtett paragrafusát, amely szerint a fővárost át kell helyezni Rio de Janeiróból. A város főépítésze Lúcio Costa volt, a legtöbb középületet Oscar Niemeyer tervezte, a tájépítész pedig Roberto Burle Marx volt. A város tervei Le Corbusier eszméi alapján készültek. Az új főváros 41 hónap alatt épült meg, 1956-tól az 1960. április 21-i ünnepélyes felavatásig.

1763 és 1960 között Rio de Janeiro volt az ország fővárosa, és a Brazília erőforrásai a délkeleti régióban összpontosultak. Brasília központi fekvése alkalmas volt a régiósemleges szövetségi főváros helyszínének. Az ötlet, hogy a fővárost a központi régióban kell elhelyezni, az 1891-es első köztársasági alkotmányból származik, amely nagyjából meghatározta a szövetségi központ helyét, de a konkrét helyet csak 1922-ben jelölték ki.

A legenda szerint 1883-ban Don Bosco olasz papnak volt egy prófétikus álma, amely nagyjából kijelölte Brasília helyét. Ma az egyik katedrális ennek a szaleziánus szerzetesnek a nevét viseli.

Lúcio Costa alapos és részletes városrendezési tervet készített, amely kijelölte a kormányzati és a kereskedelmi negyedek helyét, az ipari létesítmények számára megengedett területet, az egyes épülettípusok magasságát stb. A város alaprajza kereszt alakú. Az új főváros alapítását 1956-ban kezdeményezték, addig lakatlan területen. Kezdetben sem vasút, sem közút nem vezetett a fiatal fővárosba, ezért az embereket és az építőanyagot is légi úton szállították. Az új fővárost 1960-ban avatták fel, és viszonylag gyorsan benépesült: jelenleg közel kétmillióan lakják.

## [szerkesztés] Kritikák

Brasíliával szemben az a legfőbb kritika, hogy nem a gyalogosok számára készült. Az eredeti tervben nem is voltak közlekedési lámpák; a gépkocsiutak felüljárók és alagutak segítségével keresztezték egymást.

A másik gyakori bírálat az, hogy Brasília jó messzire, úgynevezett szatellitvárosokba költöztette a szegény negyedeket (például Santa Maria, São Sebastião, Gama, Ceilândia és Sobradinho). Ezeket a városokat busszal vagy felszíni gyorsvasúttal lehet a központból megközelíteni.

## [szerkesztés] Lakosság

A tulajdonképpeni Brasília város a kb. 200 000 lakosával csak a harmadik legnagyobb a szövetségi államban Ceilândia (348 688 lakos) és Taguatinga (259 123 lakos) mögött. A legtöbb lakos az elővárosokban és a városon kívüli régiókban lakik. A lakosság száma ugrásszerűen nőtt az elmúlt ötven évben: míg 1950-ben csak 36 000 lakója volt, 2005-ben a lakó száma kb. 63-szorosára nőtt (2 277 259). A népsűrűség 422 fő négyzetkilométerenként. Az alábbi táblázat a lakosság számának alakulását mutatja. Az 1985 és 1991 közötti mintegy 180 000 főnyi csökkenés annak tulajdonítható, hogy az alacsonyabb jövedelmű vagy jövedelemmel nem rendelkező lakókat adminisztratív intézkedésekkel a környező szatellitvárosokba telepítették át.

Év | Lakosság
--- | ---
1959 | 28 020
1960 | 68 665
1964 | 90 582
1970 | 156 668
1975 | 202 775
1977 | 236 411
1980 | 316 058
1985 | 396 207
1991 | 213 760
1996 | 199 020
2000 | 198 422
2005 | 199 062

Brasília lakói jellemzően a közép- és felsőosztályhoz tartoznak. Az ország északkeleti tartományaiból származó munkások számára, akik a várost felépítették, nem terveztek lakásokat. Ők főleg a Brasília körüli szatellitvárosokban élnek. Az ipar – amelynek külön területet tartottak fenn – nem telepedett be. Az elővárosok képét a magas munkanélküliség és az ezt kisérő társadalmi jelenségek (alkohol- és drogfogyasztés, nővekvő bűnözés) határozzák meg. Ezzel szemben a zöldövezetekben gazdag, jó infrastruktúrával ellátott brasíliai élet minősége az ott élő emberek számára magasabb az országos átlagnál. A városból hiányzik azonban a fővárosokra jellemző kulturális élet lüktetése. A politikusok, hivatalnokok és alkalmazottak szívesebben töltik a hétvégét más városokban.

## [szerkesztés] Látnivalók

A város legmagasabb épületéről, a 218 méter magas TV-toronyról szép kilátás nyílik a városra. Ez a régi buszpályudvar mellett, a város központi tengelyén helyezkedik el. Ettől keletre található a parlament épülete a két karcsú toronnyal, nyugatra tőle az 1981-ben elkészült Kubitschek-emlékmű. Északi és déli irányban lakónegyedek, szállodák és bevásárlóközpontok helyezkednek el. A sűrűn beépített északi és déli szárnytól távolabb található a sportstadion, a meteorológiai pbszervatórium, a camping és az állattemető.

A város főtengelyének a TV-torony és a „Praça dos Três Poderes“ tér közötti része gyalogosan is bejérható. A régi buszpélyaudvar mögött található a nemzeti színház, jobbra pedig a Catedral Metropolitana Nossa Senhora Aparecida katedrális. A minisztériumok utcája, az „Esplanada dos Ministérios“, a katedrális mögött kezdődik. A tengely végén található a parlament („Congresso Nacional“). A „Praça dos Três Poderes“ tér másik oldalán van az elnöki palota, a legfelsőbb bíróság épülete, illetve a legújabb épület, a Tancredo Neves (1910–1985) emlékére épült pantheon. A tér baloldalán az elnöki hivatal, a „Palácio do Planalto“ helyezkedik el.

A TV-toronytől balra levő lakónegyedben található az „Igreja Dom Bosco“ templom, amelyet a város patrónusáról, Johannes Bosco-ról neveztek el.

A Juscellino-Kubitschek-híd a Paranoá-tavon

## [szerkesztés] Külső hivatkozások

A Wikimedia Commons tartalmaz a témával kapcsolatos anyagokat:
Brasília

- A város honlapja (portugál)
- Adatok (angol)
- Fényképek

A lap eredeti címe "http://hu.wikipedia.org../../../b/r/a/Bras%C3%ADlia.html"

Kategóriák: Kulturális világörökségi helyszínek | Brazília világörökségi helyszínei | Fővárosok | Brazília települései

##### Views

- Szócikk
- Vitalap
- Aktuális változat

##### Keresés

##### Más nyelveken

- English
- Afrikaans
- አማርኛ
- العربية
- Asturianu
- Žemaitėška
- Български
- Bosanski
- Català
- Česky
- Dansk
- Deutsch
- Ελληνικά
- Esperanto
- Español
- Eesti
- Euskara
- فارسی
- Suomi
- Français
- Arpitan
- Gaeilge
- Galego
- עברית
- Hrvatski
- Հայերեն
- Bahasa Indonesia
- Ido
- Italiano
- 日本語
- 한국어
- Latina
- Lietuvių
- Nederlands
- ‪Norsk (nynorsk)‬
- ‪Norsk (bokmål)‬
- Novial
- Occitan
- Polski
- Português
- Runa Simi
- Română
- Русский
- Simple English
- Slovenčina
- Slovenščina
- Српски / Srpski
- Svenska
- Kiswahili
- Тоҷикӣ
- Türkçe
- Tiếng Việt
- ייִדיש
- 中文